Trump oorweeg ooreenkoms maar soek steeds grensmuurPres. Donald Trump. Foto: AP Photo/Evan Vucci Pres. Donald Trump sal na verwagting ŉ ooreenkoms aanvaar om te keer dat die Amerikaanse regering nie weer sluit nie, maar die ooreenkoms sluit slegs ŉ klein gedeelte van die finansiering in wat hy vir sy grensmuur met Mexiko wou hê. Trump het gesê hy het meer tyd nodig om die ooreenkoms te bestudeer en aangedui hy verwag nie nog ŉ gedeeltelike sluiting van die regering nie. Volgens Trump sal hy egter nie afsien van sy plan vir die grensmuur nie en sal hy poog om die nodige geld elders in die regering te kry. Die Amerikaanse kongres het in beginsel ŉ ooreenkoms bereik waarvolgens $1,4 miljard vir grensbeveiliging verskaf sal word en die regering gefinansier sal wees vir die res van die fiskale jaar wat op 30 September eindig. Die ooreenkoms maak voorsiening vir 88 km se nuwe grensheinings maar is veel minder as die 345 km wat Trump in Desember versoek het. Die presiese besonderhede van die moontlike ooreenkoms sal na verwagting eers later bekend gemaak word. Indien Trump nie die ooreenkoms aanvaar nie, kan dit die kongres in ŉ nuwe krisis dompel aangesien daar nie ŉ duidelike plan B is nie. Die kongres moet een of ander vorm van finansiering goedkeur ten einde te verhoed dat die regering Vrydag om middernag weer sluit. Trump het dit duidelik gemaak dat al teken hy die ooreenkoms, hy dit sterk oorweeg om die finansiering aan te vul deur geld van ander regeringsareas te skuif. “Ons het baie geld in hierdie land en ons gaan ŉ klein persentasie van daardie geld gebruik om die muur te bou, wat ons desperaat nodig het,” het hy gesê. Trump kan sy uitvoerende gesag gebruik om die kongres te omseil en geld te verplaas vir die oprig van die muur. Hy kan ’n nasionale noodgeval verklaar of op ander uitvoerende gesag staatmaak om geld te bekom, insluitend geld wat ter syde gestel is vir militêre konstruksie en rampverligting. Trump se eis vir $5,7 miljard in Desember om die grensmuur tussen Amerika en Mexiko te bou, het daartoe gelei dat die federale regering vir 35 dae gedeeltelik gesluit was. Die sluiting is in Januarie vir drie weke lank opgehef.